Diari Oficial de la Generalitat Valenciana


Sumari del DOGV 7196, del 21-01-2014 (2014/390)

RESOLUCIÓ de 15 de gener de 2014, de la directora general del Secretariat del Consell i Relacions amb les Corts, per la qual es disposa la publicació de l'acord marc de cooperació entre la Conselleria de Sanitat de la Generalitat i la Fundació per al Foment de la Investigació Sanitària i Biomèdica de la Comunitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7196

Data del DOGV
:   21-01-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/390


Data del document
:   15-01-2014

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Anàlisi jurídica

 Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 15 de gener de 2014, de la directora general del Secretariat del Consell i Relacions amb les Corts, per la qual es disposa la publicació de l'acord marc de cooperació entre la Conselleria de Sanitat de la Generalitat i la Fundació per al Foment de la Investigació Sanitària i Biomèdica de la Comunitat Valenciana. [2014/390]  
La Conselleria de Sanitat de la Generalitat i la Fundació per al Foment de la Investigació Sanitària i Biomèdica de la Comunitat Valenciana han subscrit, prèvia tramitació reglamentària, el dia 16 de desembre de 2013, un acord marc de cooperació.  
En compliment del que establix l'article 3.4 del Decret 20/1993, de 8 de febrer, del Consell, procedix la publicació en el Diari Oficial de la Comunitat Valenciana del dit acord, que ha quedat inscrit en el Registre de Convenis de la Generalitat amb el número 0025/2014 i que figura com a annex d'esta resolució.  
  
València, 15 de gener de 2014.- La directora general del Secretariat del Consell i Relacions amb les Corts: Marta Martí Arador.  
  
  
Acord marc de cooperació entre la Conselleria de Sanitat de la Generalitat i la Fundació per al Foment de la Investigació Sanitària i Biomèdica de la Comunitat Valenciana  
  
València, 16 de desembre de 2013  
  
Reunits  
D'una part, Manuel Llombart Fuertes, conseller de Sanitat de la Generalitat, nomenat pel Decret 20/2012, de 7 de desembre (DOCV 6919, 10.12.2012).  
D'una altra part, Eloy Jiménez Cantos, en qualitat de director gerent de la Fundació per al Foment de la Investigació Sanitària i Biomèdica de la Comunitat Valenciana (d'ara en avant Fisabio o la Fundació), actua en nom i representació d'esta, amb CIF núm. G-98073760, amb domicili social al carrer de Misser Mascó, 31, 46551 de València, que va ser constituïda davant de notari el dia 20 d'octubre de 2008 i inscrita en el Registre de Fundacions amb el número de Registre 501-V el 13 de gener de 2009.  
  
Ambdós parts,   
  
Manifesten  
I. Que la Generalitat, a través de la Conselleria de Sanitat, té la voluntat d'impulsar la investigació, el desenrotllament i la innovació biomèdiques, així com la docència i formació del personal en l'àmbit sanitari, i per a això va promoure la creació de fundacions del sector públic en els hospitals.  
II. Que la Conselleria de Sanitat ha promogut la creació de fundacions per a la gestió de la investigació en determinats hospitals i departaments de salut que, pel seu elevat volum d'activitat investigadora, així ho han requerit, i que és voluntat de la Conselleria de Sanitat que Fisabio col·labore amb estes alhora que impulsa i promou la investigació científica, el desenrotllament tecnològic i la innovació en matèria sanitària i biomèdica en l'àmbit global dels centres dependents de la Conselleria de Sanitat.  
III. Que Fisabio, es va constituir com una fundació de caràcter assistencial i científic per a la generació i difusió del coneixement, foment, impuls i desenrotllament de la investigació cientificotècnica, sanitària i biomèdica a la Comunitat Valenciana, sense ànim de lucre i amb la tutela del protectorat que exercix la Generalitat.   
IV. Que la Fundació és una institució sense ànim de lucre, amb personalitat jurídica pròpia i amb els seus estatuts constituïda davant de notari el dia 20 d'octubre de 2008 i inscrita en el Registre de Fundacions amb el número de Registre 501-V el 13 de gener de 2009.   
V. Que la Fundació té la consideració de mitjà propi instrumental i servici tècnic de la Generalitat, de les seues entitats autònomes i entitats de dret públic, sempre que estes tinguen la condició de poder adjudicador, als efectes previstos en l'article 24.6 de la Llei 30/2007, de 30 d'octubre, de Contractes del Sector Públic.  
VI. Que segons els estatuts vigents, la Fundació té com a fi principal promoure i afavorir la investigació sanitària i biomèdica en l'àmbit de la Comunitat Valenciana, i per a la consecució d'este objectiu desenrotlla, entre altres, les actuacions següents:  
- Facilitar, promoure, desenrotllar i executar la investigació, d'acord amb els plans d'investigació existents en la Conselleria de Sanitat.  
  
- Actuar com a centre motor de la investigació cientificotècnica i la innovació, aportar les bases necessàries per a afavorir la interacció amb els equips d'investigació localitzats en les universitats, hospitals, Consell Superior d'Investigacions Científiques i altres institucions del seu entorn.  
- Facilitar i promoure la formació dels professionals i dels investigadors de l'àmbit de la salut.   
- Realitzar i impulsar tot tipus d'estudis que generen coneixement en l'àmbit de la salut i l'atenció en general de la salut.  
- Recopilar i difondre la informació sobre l'obtenció d'ajudes i subvencions a la investigació.  
- La gestió i l'aval dels projectes i programes que presenten els seus beneficiaris a les convocatòries nacionals i internacionals.  
- Dissenyar línies pròpies de finançament de projectes amb els fons que dispose per mitjà de la creació i concessió de beques, borses d'estudis, ajudes econòmiques i premis per a iniciatives o treballs d'investigació que s'emmarquen dins dels fins fundacionals.  
- Cooperar per mitjà de convenis i altres formes de concert amb organismes, institucions, empreses, centres o companyies nacionals o estrangeres.  
- Cooperar i desenrotllar activitats assistencials.  
- Projectar a la societat l'experiència i el potencial d'aportació responsable i rellevant per al foment de la investigació en el Sistema Sanitari Públic Valencià per mitjà de l'organització de conferències, congressos, taules, seminaris, xarrades, col·loquis, debats, campanyes informatives, etc.  
- Vetlar per l'orientació significativa de la investigació aplicada a la millora de la pràctica clínica i de la qualitat assistencial.  
- Facilitar el finançament, l'administració i la gestió de la investigació sanitària i biomèdica.  
- Establir mecanismes de transferència dels resultats de l'activitat al sector productiu o qualsevol altre sector social beneficiari de l'avanç tècnic científic, i, fins i tot, donar suport al desenrotllament d'iniciatives innovadores.  
- Realitzar qualsevol altre tipus d'activitats que, a juí del patronat, siguen adequades per a la consecució dels objectius de la Fundació.  
  
VII. Que amb data 10 de juny de 2009 (DOCV 6057, 15.07.2009) es va formalitzar un acord marc de col·laboració entre ambdós entitats a fi d'establir les pautes d'actuació i els instruments, mitjans materials i recursos humans apropiats per a un millor i més eficaç desenrotllament dels fins abans mencionats. A la vista del fructífer desenrotllament de l'esmentada col·laboració, les parts mostren el desig de continuar la seua col·laboració per mitjà de la subscripció d'un nou acord marc, segons el que preveu la clàusula sexta.  
VIII. Que este acord marc queda subjecte al que establix este, i s'exclou l'assumpció per part de la Fundació de competències que tinga en exclusiva la Conselleria de Sanitat. Més aviat, constituïx una aliança de cooperació i benefici mutu, de naturalesa no onerosa, per al foment i el desenrotllament de la investigació, la innovació i la docència cientificotècnica, sanitària, biomèdica així com de la col·laboració en l'assistència sanitària a la població.  
En conseqüència, es reconeixen les parts plena capacitat per a portar a terme el present acord, el subscriuen atenent-se a les clàusules següents:  
  
Clàusules  
  
Primera. Objecte de l'acord  
L'objecte d'este acord és el de regular les relacions de col·laboració entre la Conselleria de Sanitat i Fisabio, en la generació i difusió del coneixement, el foment, l'impuls i el desenrotllament de la investigació cientificotècnica, sanitària, biomèdica i en la prestació dels servicis d'assistència sanitària oftalmològica i de qualsevol altre tipus que s'encomanen, amb la finalitat d'aconseguir la major rellevància de la investigació i la millora de l'assistència sanitària desenrotllada per la Conselleria de Sanitat.  
La Fundació exercirà les activitats encomanades de generació i difusió del coneixement, foment, impuls i desenrotllament de la investigació cientificotècnica, sanitària, biomèdica, d'acord amb els plans d'investigació definits per la Conselleria de Sanitat, amb l'impuls de les directrius establides per la direcció general amb competències en matèria d'investigació sanitària.  
En relació amb les activitats encomanades en matèria d'investigació en salut pública, s'establiran i adaptaran els mecanismes necessaris per a la constitució de l'eix d'investigació en salut pública, en relació amb les directrius establides per la direcció general amb competències en matèria de salut pública, de manera que s'optimitzen tots els actius i recursos d'interés per a l'adequat desenrotllament d'esta.  
  
La Fundació desenrotllarà les seues activitats preferentment en el territori de la Comunitat Valenciana, sense prejuí de l'extensió d'estes a qualsevol altre àmbit territorial. Quant a l'àmbit personal o sector de la població atesa, l'actuació de la Fundació se circumscriu a persones o entitats relacionades tant amb l'activitat investigadora en matèria biomèdica i sanitària, com amb l'activitat assistencial.   
  
Les àrees de col·laboració objecte d'este conveni són:  
1. La investigació i el desenrotllament en matèria cientificotècnica, sanitària, biomèdica i de salut pública, així com en matèria de gestió de servicis de salut.  
2. La promoció, la gestió i el desenrotllament d'assajos clínics i d'estudis postautorització.  
3. L'activitat docent-formativa de grau, postgrau i formació especialitzada que es realitze en l'àmbit d'actuació de la Fundació per a promoure la formació continuada del personal sanitari i investigador i el seu reciclatge.  
4. La prestació d'assistència sanitària oftalmològica i de qualsevol altre tipus, per part de la Fundació.  
5. La gestió de la innovació i del coneixement, així com dels recursos derivats d'este acord.  
  
Segona. Àmbit de cooperació  
L'àmbit d'este acord s'estén, entre altres als aspectes següents:  
  
1. Projectes i programes d'investigació   
En concordança amb els seus fins fundacionals, Fisabio desenrotllarà investigació biomèdica en els centres i departaments del seu àmbit d'actuació, i establirà les directrius, l'acreditació de grups, els projectes i processos d'investigació per a garantir la qualitat d'estos, així com la cooperació i participació amb altres institucions en projectes multicèntrics o de cooperació d'abast nacional o internacional.   
  
Fomentarà així mateix la cultura d'investigació sanitària i biomèdica d'excel·lència, dirigida al malalt i a la malaltia, i donarà suport a la realització de projectes d'investigació d'interés per a la Fundació i impulsarà la translació dels èxits científics cap a la millora de la pràctica clínica i de la qualitat assistencial.   
A més, la Fundació, en col·laboració amb les direccions generals que tinguen les competències en matèria d'investigació, salut pública i gestió de recursos, podrà, per mitjà de la forma jurídica d'encàrrec de gestió, dur a terme totes les activitats necessàries per al foment, la promoció i el desenrotllament d'aquells programes d'investigació, formació i desenrotllament de la gestió de servicis de salut considerats d'interés estratègic per a la Conselleria de Sanitat i qualssevol altres iniciatives que puguen sorgir.  
En este sentit, la Fundació establirà un marc general de gestió de comanda, i establirà els mecanismes necessaris per a respectar l'autonomia de gestió, el reconeixement i les particularitats de cada una de les estructures científiques, i realitzarà una distribució proporcional de reconeixements i beneficis als resultats obtinguts de la gestió de la dita comanda per cada una de les estructures científiques.  
  
2. Assajos clínics  
La Fundació desenrotllarà assajos clínics en els departaments i centres del seu àmbit d'actuació, i establirà la relació contractual amb els patrocinadors dels estudis. Els òrgans i comités dels departaments i centres col·laboraran amb la Fundació per a facilitar el desenrotllament de la dita labor.  
Així mateix, la Fundació podrà actuar com a promotor en estudis promoguts des dels professionals i els investigadors del seu àmbit d'actuació o per grups de científics amb participació de facultatius dels centres i departaments de la Fundació.   
La Fundació vetlarà perquè els assajos clínics que es realitzen complisquen la normativa vigent.  
3. Activitats docents, de formació i de difusió relacionades amb la investigació  
La Fundació podrà realitzar activitats docents destinades a impulsar la formació continuada i especialitzada dels postgraduats, facultatius, personal sanitari i investigador, organitzar i/o tutelar la realització de cursos postgrau, cursos de formació, estudis de tercer cicle, tallers, congressos i reunions científiques, establir ajudes per a la formació continuada i reciclatge en investigació (períodes sabàtics, assistència a congressos, reunions científiques, cursos de formació, etc.), així com el foment de l'intercanvi, nacional i internacional, de coneixements, encaminat a aconseguir la major rellevància científica i clínica de la Fundació i difondre a la societat els èxits científics i mèdics, i promoure així la cultura d'investigació dins del seu àmbit d'actuació.  
  
4. Activitat assistencial i processos assistencials  
La Fundació, en coordinació amb les direccions generals de la Conselleria de Sanitat que tinguen les competències en matèria de prevenció i promoció de la salut, i d'anàlisi, diagnòstic i tractament en l'àmbit de l'atenció sanitària, podrà gestionar les activitats necessàries per a la millora de l'assistència sanitària al pacient per mitjà de la subscripció de l'encàrrec de gestió corresponent a l'empara d'este acord marc.  
  
5. Gestió de la innovació i del coneixement  
L'activitat investigadora sanitària i biomèdica que la Fundació duga a terme dins del seu àmbit d'actuació comprendrà els aspectes científics, tècnics, econòmics, administratius, contractuals i legals, i establir les directrius necessàries que potencien la dita activitat.   
  
La Fundació, en coordinació amb la Conselleria de Sanitat, establirà les prioritats i directrius necessàries que potencien la valoració del coneixement, de les idees i invencions generades fruit de la investigació i de l'activitat assistencial desenrotllada en l'àmbit d'actuació de la Fundació.  
La Fundació assumirà les funcions de gestió, valoració i transferència de la innovació i del coneixement generat per mitjà de les fórmules que estime més adequades.  
La Fundació vetlarà perquè els drets de la propietat que es derivaren estiguen convenientment protegits, d'acord amb la llei i els criteris establits de comú acord entre la Fundació i la Conselleria de Sanitat, i promourà la seua explotació. Per a això, s'adoptaran les iniciatives i s'impulsaran els tràmits legals i els acords amb tercers que siguen necessaris, per a fomentar l'explotació dels resultats de la I+D+i biomèdica i el seu retorn, per mitjà de les fórmules més adequades (patents, acords de desenrotllament amb empreses, joint ventures, Spin Off's, etc.).  
D'altra banda, la Fundació podrà col·laborar en projectes, servicis, custòdia, producció i distribució de biomaterials derivats de la investigació desenrotllada en el seu àmbit d'actuació, quan li siga requerit/encomanat/sol·licitat per la Conselleria de Sanitat, respectant en tot moment l'ordenament jurídic vigent.  
  
Tercera. Regulacions específiques  
La Fundació es compromet a dirigir les activitats d'investigació, desenrotllament tecnològic (I+D+i), docència, col·laboració nacional i internacional i activitat assistencial, així com la intermediació davant de tercers per mitjà dels seus recursos propis, així com gestionar aquells que siguen posats a la seua disposició per a desenrotllar estos fins.  
Per a facilitar que la Fundació puga dur a terme les dites activitats, la Conselleria de Sanitat, en funció de les seues possibilitats, podrà posar a disposició de la Fundació els mitjans materials i personals que siguen necessaris per a donar suport i cobertura als programes d'investigació, desenrotllament tecnològic i innovació, activitat assistencial tant per al desenrotllament de programes propis com aquells resultants de convenis amb altres institucions. La Fundació farà bon ús dels locals, de les instal·lacions i dels recursos posats a la seua disposició, i podrà contribuir a la seua millora i funcionalitat.  
En el cas de necessitar compartir espais amb el personal de la Conselleria de Sanitat, o de realitzar-se alguna modificació d'ocupació d'estos, haurà de sol·licitar-se l'autorització prèvia i preceptiva a la Conselleria de Sanitat.  
La Fundació serà competent per a gestionar contractes, convenis i acords, en els seus aspectes administratius, legals, econòmics i tècnics, relacionats amb les activitats d'investigació, desenrotllament tecnològic i innovació.  
En desplegament del present acord marc, es podran subscriure convenis singulars que podran preveure finançament específic per a projectes o actuacions concretes.  
3.1. En relació amb el personal:  
- La Fundació podrà contractar personal i/o concedir beques de personal, d'acord amb la legislació vigent per a desenrotllar els projectes d'investigació, formació i docència en els espais habilitats a este efecte. En aquells casos en què fóra necessari, la Fundació vetlarà per que s'adopten les mesures de caució necessàries (assegurances) per al desenrotllament de les funcions per a les quals hagen sigut contractats. Estes mesures de caució no implicaran cap obligació per a la Conselleria de Sanitat, que no assumirà cap responsabilitat respecte d'això.  
- La Conselleria reconeixerà en el barem de les ofertes públiques, els servicis prestats a través de la Fundació, tant als investigadors contractats com als becaris i a la resta de personal, en la mesura que la normativa així ho permeta.  
- El personal administratiu, tècnic o sanitari dependent de la Conselleria de Sanitat que estiga integrat en les estructures científiques de la Fundació, continuarà tenint la corresponent relació de servicis amb la Conselleria de Sanitat. La Fundació no assumix cap responsabilitat en matèria contractual, laboral, estatutària o administrativa amb el personal abans mencionat. En cap cas esta col·laboració estarà enquadrada en els supòsits de cessió il·legal de treballadors.  
- La Conselleria de Sanitat col·laborarà i coordinarà les activitats relatives a la prevenció de riscos laborals en els espais del departament en què desenrotlle l'activitat la Fundació.  
3.2. En relació amb els béns adquirits i el material inventariable:  
- El material inventariable que s'adquirisca com a conseqüència dels fons gestionats i administrats per la Fundació, pot no arribar a constituir necessàriament patrimoni últim d'esta.   
- Podrà estar transitòriament adscrit a la Fundació i posteriorment ser cedit al departament i comprometre's al manteniment posterior, amb l'acceptació prèvia de la cessió per la Conselleria de Sanitat o la Direcció Econòmica del Departament. Els mecanismes per a la cessió s'establiran per mitjà d'un acord específic entre la Fundació i la Conselleria de Sanitat, i es respectarà la legislació i/o compromisos relatius a l'adquisició.  
- En el cas de concessió d'ajudes públiques per a l'adquisició de béns l'usufructuari del qual siga el departament, per a les quals es requerisca cofinançament, podran formalitzar-se convenis de col·laboració específics entre la Conselleria de Sanitat i la Fundació, perquè aquella assumisca una part del cofinançament, sempre que hi haja crèdit adequat i suficient per a això.  
- El material inventariable que s'adquirisca per la Fundació la ubicació definitiva del qual es localitze en les instal·lacions del departament se cedirà necessàriament a este últim.   
  
Quarta. Col·laboració amb la Generalitat  
La Fundació col·laborarà amb la Conselleria de Sanitat, i facilitarà l'accés a les dades relatives a l'execució d'este conveni, així com en l'elaboració d'estadístiques, avaluació i seguiment del Pla Valencià d'Investigació Científica, Desenrotllament Tecnològic i Innovació (PVIDI), o el seu equivalent, sense perjuí del compliment del que establix la Llei Orgànica de Protecció de Dades de Caràcter Personal.  
  
  
Quinta. Coordinació i col·laboració amb la Conselleria de Sanitat  
Les activitats emparades per este acord marc es duran a terme en coordinació amb les directrius estratègiques en investigació biomèdica establides per la Conselleria de Sanitat, en el marc del Pla Nacional d'Investigació en Salut o equivalent, per a optimitzar l'eficiència en la gestió dels recursos, les directrius i polítiques en matèria d'investigació, desenrotllament i innovació sanitària, i es garantirà en tot moment l'observança dels imperatius ètics i la deontologia professional.  
  
  
Sexta. Comissió de Seguiment  
En el termini d'un mes des de la firma del present acord, haurà de constituir-se una Comissió de Seguiment d'este acord marc formada per:  
1. Quatre representants de la Conselleria de Sanitat, que dos d'ells tindran competències en matèria de Programació, Planificació i Coordinació de la Investigació i el Foment de la I+D+i de la Conselleria de Sanitat, un altre tindrà les competències en matèria de salut pública i el quart membre tindrà competències en matèria d'assistència sanitària.  
  
2. Quatre representants de la Fundació, nomenats a proposta del director gerent de la Fundació, de manera que dos d'ells representen l'Àrea d'Investigació en la xarxa de centres sanitaris de la Conselleria, un altre represente la investigació en matèria de Salut Pública i el quart membre represente l'Àrea d'Assistència Sanitària.  
La Comissió de Seguiment vetlarà pel bon compliment de l'acord marc, i per a això podrà proposar normes i aprovar directrius que desenrotllen l'aplicació del present acord marc.  
  
Sèptima. Modificació de l'acord  
La Conselleria de Sanitat i la Fundació col·laboraran en tot moment, d'acord amb els principis de bona fe i eficàcia per a assegurar la correcta execució del que es pacta i per a fomentar i impulsar el desenrotllament de la cooperació entre ambdós entitats.  
Una vegada perfeccionat el present acord, qualsevol de les parts podrà proposar introduir modificacions en este, justificar degudament la seua necessitat. Les modificacions hauran d'adoptar-se per unanimitat d'ambdós parts i formalitzar-se per escrit, com a addenda a este.  
  
  
Octava. Vigència  
El present acord tindrà una duració de quatre anys, a partir de l'1 de gener de 2014 i serà prorrogable per períodes de la mateixa duració mitjançant un acord de les parts. Amb anterioritat a la finalització del seu període de vigència, qualsevol de les parts podrà sol·licitar la pròrroga d'este. Si l'altra part no ho denunciara a la finalització del període de vigència de l'actual acord, este continuarà vigent fins a la formalització de la pròrroga del present o l'eventual firma d'un nou acord marc.  
  
No obstant l'anteriorment estipulat, es consideren causes de resolució del present conveni:  
a) L'incompliment manifest de les obligacions assumides per qualsevol de les parts.  
b) El mutu i exprés acord de les parts.  
c) La denúncia expressa i motivada d'una de les parts davant de la Comissió de Seguiment, i la seua ratificació per esta, amb una antelació com a mínim de sis mesos.  
d) La desaparició de les circumstàncies que van donar origen a este.  
  
Novena. Cessió i subcontractació  
Els drets i les obligacions dimanants de l'acord no podran ser cedits ni subrogats a un tercer.  
  
I com a prova de conformitat amb tot l'anterior, amb la lectura prèvia, les parts firmen este acord marc de cooperació, en tres exemplars i a un sol efecte, al lloc i en la data anteriorment indicats.  
  
Conselleria de Sanitat: Manuel Llombart Fuertes.  
Fundació per al Foment de la Investigació Sanitària i Biomèdica de la Comunitat Valenciana: Eloy Jiménez Cantos.